
A trianoni békediktátummal kapcsolat állásfoglalások és Magyarország területi revíziós lehetőségei a Kádár-korszaktól napjainkig

1920. június 4. Csupán egyetlen nap a világtörténelemben, viszont egy ősi, dicsőséges nemzet pusztulásának a napja is egyben. A trianoni békediktátum milliók sorsát határozta meg, családokat választott szét, életeket döntött romba. A kollaboráns Kádár-kormány bukását követően az 1990-es években lehetőség lett volna a területi revízió megvalósítására, azonban Antall József és Horn Gyula súlyosan elhibázott külpolitikájának köszönhetően Magyarország elszalasztotta ezt a lehetőséget. Sokan, tudatlanságból úgy vélik, a trianoni illetve a rendszerváltáskor megkötött alapszerződések megváltoztathatatlanok és örökérvényűek. Azért választottam ezt a témát, hogy bebizonyítsam ezen elképzelések téveszme mivoltát. A trianoni békediktátum és az 1990-es években megkötött alapszerződések sem nem örökérvényűek, sem nem megváltoztathatatlanok. A nemzetközi jog által kínált lehetőségek szinte kimeríthetetlenek.
Ezen munkámban részletesen ismertetem a Magyarország számára nyitva álló revíziós lehetőségeket, mind a békés, mind a háborús eszközök tekintetében. Megismertetem az olvasót azon a magyar kormányok és miniszterelnökök által elkövetett súlyos hibákról, amelyek végső soron meghiúsították azt, hogy Magyarország más országokhoz hasonlóan a területi újrafelosztás lehetőségével éljen. Továbbá bemutatásra kerülnek a mai politikai pártok területi revízióval kapcsolatos állásfoglalásai. A „trianoni traumát” egészen addig nem fogja kiheverni az ország, amíg a területi revízió meg nem valósul, ennek pedig előfeltétele az Európai Unióból és a NATO-ból történő kilépés. A múltban elkövetett súlyos külpolitikai hibákból le kell vonni a szükséges következtetéseket, hogy a jövőben többet ne fordulhassanak elő.
Mondanivalómat Deák Ferenc szavai tükrözik a legjobban: „A feldúlt országnak ereje ismét összeállhat, s idő és körülmények kedvezésével megtörheti az ellenség hatalmát, de a tespedésben kialudt nemzeti erőt semmi hatalom többé vissza nem hozza.” Deák Ferencnek ezek a jóval korábban elhangzott szavai mintha egyenesen a trianoni nemzedékhez szóltak volna.



